**Gaétan Duchesne** (11. heinäkuuta 1962 Québec City, Québec, Kanada – 16. huhtikuuta 2007) oli kanadalainen jääkiekkoilija, joka pelasi 1028 NHL-ottelua tehoin 179+254=433. Hän keräsi 617 jäähyminuuttia.

Ura
---

Duchesne pelasi Québecin paikallista juniorisarjaa Ste-Foy Gouverneursin joukkueessa kaudella 1978–1979. Hän siirtyi sieltä seuraavaksi kaudeksi QMJHL-joukkue Québec Rempartsiin. Kahden Rempartsissa vietetyn kauden jälkeen Washington Capitals varasi Duchesnen kahdeksannella kierroksella numerolla 152 kesällä 1981. Hän siirtyi Capitalsin organisaatioon heti seuraavaksi kaudeksi 1981–1982 varauksensa jälkeen. Duchesne teki tulokaskaudellaan 74 ottelussa tehot 9+14=23. Hän pelasi Capitalsissa vielä seuraavat viisi kautta, joista viimeinen kausi 1986–1987 toi Duchesnelle hänen yhden kauden piste-ennätyksensä tehoilla 17+35=52. Kesäkuussa 1987 hänet kaupattiin Alan Haworthin ja ensimmäisen kierroksen varausvuoron kanssa kotikaupunkiinsa Québec Nordiquesin riveihin. Vaihdossa Capitals sai Clint Malarchukin ja Dale Hunterin.

Siirryttyään Nordiquesiin Duchesne teki siellä ensimmäisellä kaudellaan 1987–1988 yhden kauden maaliennätyksensä 24 osumallaan. Kahden Nordiquesissa vietetyn kauden jälkeen hänet kaupattiin Minnesota North Starsiin heinäkuussa 1989 vaihdossa Kevin Kaminskiin. Duchesne pelasi siellä neljä kautta. Kesällä 1993 North Stars muutti Dallasiin ja vaihtoi nimensä Dallas Starsiksi. Duchesne ei kuitenkaan siirtynyt pelaamaan Dallasiin, kun hänet kaupattiin heinäkuussa 1993 San Jose Sharksiin vaihdossa kuudennen kierroksen varausvuoroon. Duchesne kaupattiin toisella Sharks-kaudellaan 1994–1995 huhtikuussa 1995 Florida Panthersiin, jossa hän lopetti kauden päätteeksi NHL-uransa.

Duchesne piti kauden 1995–1996 välivuotta, mutta pelasi sen jälkeen kotikaupungissaan pelaajauransa viimeiset vuodet 1996–1998 IHL-joukkue Québec Rafalesissa toimien samalla joukkueen pelaaja-apuvalmentajana. Sen jälkeen hän toimi myös QMJHL:n Québec Rempartsin apuvalmentajana.

Kuolema
-------

Duchesne kuoli 16. huhtikuuta 2007 sydänkohtaukseen vain 44-vuotiaana. Hän menetti tajuntansa kotikaupungissaan treenatessaan kuntosalin kuntopyörällä.

Muuta
-----

Duchesnen poika Jeremy pelasi kaudella 2009–2010 maalivahtina Philadelphia Flyersin organisaatiossa ja pääsi torjumaan yhden NHL-ottelunkin. Yli 1000 NHL-ottelua pelannut puolustaja Steve Duchesne ei ole sukua heille.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1978–1979 | Ste-Foy Gouverneurs | QAAA | 25 | 3 | 12 | 15 | - | - | - | - | - | - |
| 1979–1980 | Québec Remparts | QMJHL | 46 | 9 | 28 | 37 | 22 | 5 | 0 | 2 | 2 | 9 |
| 1980–1981 | Québec Remparts | QMJHL | 72 | 27 | 45 | 72 | 63 | 7 | 1 | 4 | 5 | 6 |
| 1981–1982 | Québec Remparts | QMJHL | 2 | 0 | 0 | 0 | 0 | - | - | - | - | - |
|  | Washington Capitals | NHL | 74 | 9 | 14 | 23 | 46 | - | - | - | - | - |
| 1982–1983 | Hershey Bears | AHL | 1 | 1 | 0 | 1 | 0 | - | - | - | - | - |
|  | Washington Capitals | NHL | 77 | 18 | 19 | 37 | 52 | 4 | 1 | 1 | 2 | 4 |
| 1983–1984 | Washington Capitals | NHL | 79 | 17 | 19 | 36 | 29 | 8 | 2 | 1 | 3 | 2 |
| 1984–1985 | Washington Capitals | NHL | 67 | 15 | 23 | 38 | 32 | 5 | 0 | 1 | 1 | 7 |
| 1985–1986 | Washington Capitals | NHL | 80 | 11 | 28 | 39 | 39 | 9 | 4 | 3 | 7 | 12 |
| 1986–1987 | Washington Capitals | NHL | 74 | 17 | 35 | 52 | 53 | 7 | 3 | 0 | 3 | 14 |
| 1987–1988 | Québec Nordiques | NHL | 80 | 24 | 23 | 47 | 83 | - | - | - | - | - |
| 1988–1989 | Québec Nordiques | NHL | 70 | 8 | 21 | 29 | 56 | - | - | - | - | - |
| 1989–1990 | Minnesota North Stars | NHL | 72 | 12 | 8 | 20 | 33 | 7 | 0 | 0 | 0 | 6 |
| 1990–1991 | Minnesota North Stars | NHL | 68 | 9 | 9 | 18 | 18 | 23 | 2 | 3 | 5 | 34 |
| 1991–1992 | Minnesota North Stars | NHL | 73 | 8 | 15 | 23 | 102 | 7 | 1 | 0 | 1 | 6 |
| 1992–1993 | Minnesota North Stars | NHL | 84 | 16 | 13 | 29 | 30 | - | - | - | - | - |
| 1993–1994 | San Jose Sharks | NHL | 84 | 12 | 18 | 30 | 28 | 14 | 1 | 4 | 5 | 12 |
| 1994–1995 | San Jose Sharks | NHL | 33 | 2 | 7 | 9 | 16 | - | - | - | - | - |
|  | Florida Panthers | NHL | 13 | 1 | 2 | 3 | 0 | - | - | - | - | - |
| 1995–1996 | ei pelannut |  |  |  |  |  |  |  |  |  |  |  |
| 1996–1997 | Québec Rafales | IHL | 66 | 10 | 18 | 28 | 54 | 9 | 5 | 0 | 5 | 4 |
| 1997–1998 | Québec Rafales | IHL | 3 | 0 | 0 | 0 | 2 | - | - | - | - | - |
| 14 kautta | yhteensä | NHL | 1028 | 179 | 254 | 433 | 617 | 84 | 14 | 13 | 27 | 97 |

Lähteet
-------

* Gaétan Duchesne The Internet Hockey Databasessa (englanniksi)
* Gaétan Duchesne Legends of Hockey -sivustolla (englanniksi)
* Gaétan Duchesne *Elite Prospects*. Everysport Media Group AB.  (englanniksi)

### Viitteet

1. ↑  Tragic death of Gaetan Duchesne.  16.4.2007. Overtime!. Viitattu 19.7.2010. (englanniksi)